作者:儲光羲
標題:奉和韋判官獻侍郎叔除河東採訪使
內容:天卿小塚宰，道大名亦大。醜正在權臣，建旟千裡外。楚山俯江漢，汴水連譙沛。兩持方伯珪，再轉諸侯蓋。恬淡輕黜陟，優遊邈千載。幹象變臺衡，群賢盡交泰。聿徠股肱郡，河嶽即襟帶。盛德滋冀方，仁風清汾澮。四封盡高足，相府軺車最。超超青雲器，婉婉竹林會。賤士敢知言，成頌文明代。燕雀依大廈，期之保貞悔。